CELEX: 32017R1778
Language: da
Date: 2017-09-29 00:00:00
Title: Kommissionens gennemførelsesforordning (EU) 2017/1778 af 29. september 2017 om ændring af forordning (EF) nr. 891/2009 for så vidt angår visse bestemmelser gældende for den første delperiode i importtoldkontingentperioden 2017/18 for sukker og ordningen for heltidsraffinaderier

30.9.2017   
            
            
               DA
            
            
               Den Europæiske Unions Tidende
            
            
               L 253/32
            
         KOMMISSIONENS GENNEMFØRELSESFORORDNING (EU) 2017/1778
   af 29. september 2017
   om ændring af forordning (EF) nr. 891/2009 for så vidt angår visse bestemmelser gældende for den første delperiode i importtoldkontingentperioden 2017/18 for sukker og ordningen for heltidsraffinaderier
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 187, litra e), og
   ud fra følgende betragtninger:
   
               (1)
            
            
               I henhold til artikel 3, stk. 1, i Kommissionens forordning (EF) nr. 891/2009 (2) åbnes toldkontingenterne i sukkersektoren på årsbasis for perioden 1. oktober-30. september.
            
         
               (2)
            
            
               I henhold til artikel 192, stk. 3, i forordning (EU) nr. 1308/2013 må der i løbet af de første tre måneder af hvert produktionsår kun udstedes importlicenser for sukker til raffinering til heltidsraffinaderier, forudsat at de mængder, der er ansøgt om, ikke overstiger den mængde for den eksklusive importkapacitet, som disse heltidsraffinaderier har fået tildelt i henhold til nævnte artikels stk. 1. Ifølge artikel 192, stk. 1, i forordning (EU) nr. 1308/2013 blev den eksklusive importkapacitet til heltidsraffinaderierne kun tildelt indtil udgangen af produktionsåret 2016/17.
            
         
               (3)
            
            
               I henhold til artikel 14, stk. 1, i forordning (EF) nr. 891/2009 er det kun heltidsraffinaderier, der kan ansøge om importlicenser for sukker til raffinering med en gyldighedsperiode, der begynder i de første tre måneder af hvert produktionsår.
            
         
               (4)
            
            
               I henhold til artikel 5, stk. 1, andet afsnit, i forordning (EF) nr. 891/2009 skulle importlicensansøgningerne til den første delperiode i importtoldkontingentperioden 2017/18 indsendes i perioden 8.-14. september 2017.
            
         
               (5)
            
            
               For at skabe retssikkerhed med hensyn til, hvilken ret andre aktører end heltidsraffinaderier har til at indgive importlicensansøgninger til den første delperiode i importtoldkontingentperioden 2017/18, bør artikel 14 i forordning (EF) nr. 891/2009 udgå. Perioden for indgivelse af ansøgninger til den første delperiode i importtoldkontingentperioden 2017/18 bør desuden forlænges indtil den 9. oktober 2017, og den periode, hvor der kan udstedes importlicenser, og den periode, hvor der skal gives meddelelse om de ansøgninger, som medlemsstaterne har modtaget, bør følgelig tilpasses.
            
         
               (6)
            
            
               Erhvervsdrivende bør også have mulighed for at trække ansøgninger, der er indgivet i perioden 8.-14. september 2017, tilbage, i tilfælde af at de ønsker at genoverveje deres ansøgning eller at indsende en ny ansøgning.
            
         
               (7)
            
            
               Forordning (EF) nr. 891/2009 bør derfor ændres.
            
         
               (8)
            
            
               Eftersom importtoldkontingentperioden 2017/18 starter den 1. oktober, bør de foreslåede ændringer anvendes fra datoen for denne forordnings offentliggørelse.
            
         
               (9)
            
            
               Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter —
            
         VEDTAGET DENNE FORORDNING:
   Artikel 1
   I forordning (EF) nr. 891/2009 foretages følgende ændringer:
   
               1)
            
            
               I kapitel I indsættes følgende som artikel 10a:
               »Artikel 10a
               Særlige bestemmelser for toldkontingentperioden 2017/18
               1.   Uanset artikel 5, stk. 1, andet afsnit, kan der indgives ansøgninger om importlicenser til den første delperiode i toldkontingentperioden for 2017/18 som omhandlet i artikel 3, stk. 2, indtil senest den 9. oktober 2017 kl. 13.00, belgisk tid.
               2.   Importlicenser, der ansøges om i henhold til denne artikels stk. 1, udstedes i perioden 23.-31. oktober 2017.
               Uanset artikel 8, stk. 2, udstedes importlicenser, der er ansøgt om i henhold til artikel 5, stk. 1, andet afsnit, til den første delperiode i toldkontingentperioden 2017/18, i perioden 23.-31. oktober 2017.
               3.   Uanset artikel 9, stk. 1, litra b), giver medlemsstaterne senest den 14. oktober 2017 Kommissionen meddelelse om de samlede mængder, som der er ansøgt om importlicens for i henhold til denne artikels stk. 1.
               4.   Ansøgninger om importlicenser til den første delperiode i toldkontingentperioden 2017/18, der er indgivet i henhold til artikel 5, stk. 1, andet afsnit, kan trækkes tilbage indtil senest den 9. oktober 2017 kl. 13.00, belgisk tid. Den sikkerhedsstillelse, der svarer til de tilbagetrukne ansøgninger, frigives straks.«
            
         
               2)
            
            
               Artikel 14 udgår med virkning fra den 1. oktober 2017.
            
         Artikel 2
   Denne forordning træder i kraft på dagen for offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 29. september 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 347 af 20.12.2013, s. 671.
   
      (2)  Kommissionens forordning (EF) nr. 891/2009 af 25. september 2009 om åbning og forvaltning af visse fællesskabstoldkontingenter for sukker (EUT L 254 af 26.9.2009, s. 82).